På tribunen i Parken er man ikke i tvivl om, at fansene er vilde med Mæhle. Men det er ikke den eneste arena, han er en yderst populær herre i. Udover at have rappe fødder, har han også fart i fingrene, når han på streamingplatformen Twitch blænder op for computerspillet CS:GO, hvor hans store følgerskare loyalt kigger med. Hovedpersonen med de mange talenter er glad for sin nye rolle. - UNICEF har altid haft en særlig rolle for både mig og min familie, og jeg er virkelig stolt over at være med til at gøre en forskel for verdens børn. - Det betyder meget for mig at sætte fokus på børns rettigheder i en tid, hvor de fysiske og online fællesskaber smelter mere og mere sammen. For rettighederne er de samme uanset om børnene bevæger sig i fodboldklubben, i skolegården eller på Snapchat og Twitch, lyder det fra Joakim Mæhle i en pressemeddelelse. En stor inspirationskilde Mens han vækker begejstring med sit spil på fodboldbanen og online, så gør han det samme på UNICEF Danmarks kontor. De glæder sig over, at fandarlingen Mæhle har takket ja til at blive en del af holdet. - Joakim og UNICEF er et fantastisk match. Han kommer både med kæmpestort engagement og erfaring fra fodboldens verden samtidig med, at han færdes -hjemmevant i online miljøer – præcis som mange børn og unge. - Jeg er derfor overbevist om, at Joakim vil kunne inspirere og hjælpe børn både herhjemme og ude i verden, lyder det fra generalsekretær, Susanne Dahl. Hos UNICEF Danmark kommer Joakim Mæhle i øvrigt til at gøre landstræner Kasper Hjulmand selskab, da landstræneren i forvejen er medlem af UNICEFs præsidium.

Opsummering:
Den nordjyske landsholdsprofil Joakim Mæhle har takket ja til at blive ambassadør for FN's børneorganisation, Unicef.